Manises signa un conveni amb Creu Roja per a ampliar l'atenció a persones vulnerables
25 de abril de 2024

· L'Ajuntament cedeix dos espais d'atenció de l'edifici municipal ‘El Molí’

Manises, 25 d’abril de 2024. L’Ajuntament de Manises, mitjançant la Regidoria de Serveis Socials i Voluntariat Social, ha signat aquest dijous un conveni de col·laboració amb Creu Roja, per a la dotació i la cessió de dos espais d'atenció a persones majors en situació de vulnerabilitat, persones en situació de sense llar i persones migrants que requereixen inserció sociolaboral.

El regidor de Serveis Socials i Voluntariat Social de l'Ajuntament de Manises, Juan Carlos Esteve, ha manifestat que “aquest acord amb Creu Roja ens permet ampliar l'atenció que s'ofereix en les instal·lacions de Servicis Socials municipals mateix, ja que la nostra prioritat és arribar al màxim de població possible, perquè tinguen cobertes les seues necessitats bàsiques i intentar aconseguir la seua plena inserció en la societat”.

Per part seua, per al president de Creu Roja a Aldaia, Isidro Sánchez, “el suport de l'Ajuntament de Manises ens permetrà arribar a més persones en situació de vulnerabilitat. Per a aconseguir-ho serà fonamental comptar amb el suport de voluntariat i de socis i sòcies de la ciutat”.

Amb aquest conveni de col·laboració amb Creu Roja, l'Ajuntament de Manises cedeix dos espais d'atenció i una sala d'espera de l'antiga escola infantil ‘El Molí’, en el mateix edifici on es troba actualment Serveis Socials, per a poder atendre persones en situació de vulnerabilitat que prèviament hagen sigut derivades per l'equip de Serveis Socials de Manises, seguint criteris tècnics.

Una de les accions que s'arreplega en aquest acord és l'atenció i la mediació amb persones que estan en situació de sense llar, posant l'accent principalment en els períodes d'onada de fred o de calor per a poder oferir una alternativa residencial a curt termini, assegurant que Serveis Socials de Manises pot fer seguiment de cadascun dels  casos i conéixer de manera permanent quina està sent la situació de cada persona.

A més, es pretén oferir atenció directa a persones majors que estiguen en situació de vulnerabilitat, que visquen soles, no posseïsquen una xarxa de suport familiar ni formal i que precisen d'una major inclusió comunitària. Finalment, aquest servei ofereix formació per a persones migrants, com per exemple classes de castellà per a promoure la seua inclusió, les quals ja van començar el passat 18 d'abril, així com la possibilitat d'altres docències per a persones usuàries de Serveis Socials de Manises o altres centres municipals, en aspectes que Creu Roja tinga capacitat i coneixement, amb la intenció de millorar la inserció sociolaboral de les persones en situació de vulnerabilitat.

La dotació econòmica és d'un total de 42.000 euros, incloent-hi els preventius en actes municipals, provinents de fons propis de l'Ajuntament de Manises. La previsió del servei és que dos professionals treballen de dilluns a dijous de manera presencial als espais cedits: un treballador social durant dos dies setmanals i un tècnic d'emergències els altres dos dies.

El protocol estarà canalitzat a través de les valoracions dels professionals de l'equip de Serveis Socials municipals de Manises, així com les possibles derivacions. Ja s'han mantingut diverses reunions amb el personal tècnic de Creu Roja, per a realitzar una tasca conjunta que puga ajudar les persones en situació de major vulnerabilitat.